Jeg tager kolesterolsænkende medicin af typen statin, men er usikker på, om jeg så kan træne samtidig. Statin kan nemlig have muskelsmerter som bivirkning, og dem vil jeg helst ikke udløse eller forværre.
Mange hundredtusinder af danskere tager statin hver dag for at holde kolesteroltallet på plads og undgå åreforkalkning og blodprop. Det er et nyttigt lægemiddel, hvis man ikke kommer i mål med sunde kostvaner fyldt med planter og kostfibre. Nogle oplever dog bivirkninger i form af ubehag eller smerter i arme og ben. Da kan man tale med lægen om at skifte til et andet præparat. Du kan sagtens træne, selv om du tager statin. Ja, du bør faktisk gøre det, fordi fysisk aktivitet er med til at forebygge komplikationer fra kolesteroltallet. En ny undersøgelse viser heldigvis, at træning ikke forværrer tendensen til muskelsmerter. Forskerne undersøgte 100 personer, som deltog i fire dages meget lange vandreture i Holland. Dem, der tog kolesterolmedicin, mærkede ikke flere problemer fra musklerne, beretter fagtidsskriftet Journal of the American College of Cardiology.